Sint Eustatius

Geografi

Øya ligger i De små Antiller, nordvest for Saint Kitts og Nevis og sørøst for Saba. Den er oppkalt etter den katolske helgenen Sankt Eustachius. Øyas hovedstad er Oranjestad.

Demografi

Sint Eustatius hadde per 1. januar 2016 et folketall på 3 193.
Befolkningen på Saba har i hovedsak engelsk som sitt språk. 85 % av folket benyttet i 2013 engelsk, mens 7 % talte spansk og 6 % nederlandsk. 68 % av befolkningen talte i 2013 mer enn ett språk.
I 2014 ble det bestemt å innføre engelsk som eneste undervisningsspråk i skolen. Tidligere ble engelsk og nederlandsk benyttet i grunnskolen og engelsk alene i videregående skole. Nederlandsk blir etter dette undervist som fremmedspråk.
25 % av befolkningen var i 2013 katolikker, mens 23 % tilhørte metodistkirken og 17 % var adventister. Andre kirke- og trossamfunn var også representert. 17 % hadde ingen religionstilhørighet.

Historie

Øya ble oppdaget av Christofer Columbus i 1493 og flere land gjorde krav på øya i de påfølgende 150 år. I 1636 ble øya kolonisert av nederlenderne ved Vestindisk kompani, som anla sukkerplantasjer på øya.
På 1700-tallet ble øya kjent som Golden Rock da økonomien fikk et kraftig oppsving på grunn av øyas ignorering av våpen- og handelsembargo mellom stormaktene, som på den tid var i krig mot hverandre om herredømmet blant annet i Karibia.
Siden øya solgte våpen og ammunisjon til alle som kunne betale, var øya et av de få steder De tretten koloniene kunne få kjøpt våpen. Det gode forholdet mellom Sint Eustatius og USA førte til en episode hvor kommandør De Graaff på øya besluttet å svare på salutt fra det amerikanske skipet USS Andrew Doria som besøkte øya 16. november 1776. USA ga denne salutten stor publisitet siden øya de facto hadde anerkjent uavhengigheten til USA.
Storbritannia tok ikke denne hendelsen alvorlig, men fortsatte sin protest mot handelen mellom øya og USA. Handelen mellom disse to var hovedårsaken til den fjerde anglo-nederlandske krig, som ble katastrofal for nederlandsk handel.
Storbritannia okkuperte Sint Eustatius 3. februar 1781. Kommandør de Graaff som på det tidspunkt ikke var klar over krigserklæringen, så raskt at han ikke kunne kjempe imot angrepsmakten og overga øya til den britiske admiralen George Brydges Rodney. Ti måneder etterpå ble øya erobret av Frankrike, som var i allianse med nederlenderne. Nederland fikk kontroll over øya i 1784.
I sine velmaktsdager hadde Sint Eustatius en befolkning på opptil 20 000. I tiden etter har befolkningstallet gradvis sunket ned til 3 600.
I dag lever øya av turisme, overføringer fra Nederland, et lokalt oljeraffineri, samt en institusjon som tilbyr medisinutdanning primært for utenlandske studenter.

Politikk og forvaltning

Sint Eustatius er en del av Nederland. Nederlands regjering overtok i oktober 2010 forvaltningen av øya fra det oppløste De nederlandske Antiller. Etter dette ble øya gjort til særkommune, som har juridisk status som offentlig organ (openbaar lichaam). Nederland utøver sin myndighet på øya gjennom organet Rijksdienst Caribisch Nederland.
Det finnes et folkevalgt øyråd på fem medlemmer. Øyrådet utpeker et utøvende råd.

Økonomi

Størrelsen på øyas økonomi ble første gang offentliggjort i 2014. Sint Eustatius' bruttonasjonalprodukt ble beregnet til 102 millioner amerikanske dollar for 2012, tilsvarende 26 400 dollar per innbygger.